Meijeriyhtiö Arlan tytöryhtiö Saudi-Arabiassa kohtelee kaltoin ulkomailta tulleita työläisiä, kertoo SVT:n Uppdrag granskning -ohjelma. Arla takavarikoi työläisten passit, mikä rajoittaa heidän liikkumisvapauttaan ja estää hakeutumisen muualle töihin.

Ruotsalainen meijeriyhtiö Arla toimii Saudi-Arabiassa vastoin maan omaa lakia ja rikkoo YK:n siirtotyöläisten oikeuksisia koskevaa sopimusta, kertoo Ruotsin television SVT:n Uppdrag granskning -ohjelma.

Arlan Saudi-Arabiassa toimiva tytäryhtiö on jo vuosien ajan takavarikoinut palveluksessaan olevien vierastyöläisten passit. Yhtiöllä on noin 900 työntekijää, joista 600 on ulkomailta tulleita vierastyöläisiä.

Passien takavarikoiminen liittyy arabimaissa yleiseen kafala-järjestelmään, jonka myötä työläiset sitoutuvat työnantajaansa ja työnantaja on vastuussa työntekijöistään.

Järjestelmä ei kuitenkaan ole lainmukainen. Saudi-Arabiassakin oikeus on tehnyt päätöksen, jonka mukaan työnantaja ei saa ottaa haltuunsa työntekijöiden passeja. Lisäksi Arla on itse laatinut omat eettiset säännöksensä, joissa painotetaan ihmisoikeuksien kunnioittamista ja erityisesti mainitaan, ettei työntekijöiden tarvitse luovuttaa henkilötodistuksiaan.

Ihmisoikeusjärjestöt vastustavat kafala-järjestelmää. Ruotsalainen Swedwatch-järjestö on tutkinut ruotsalaisyritysten toimintaa Saudi-Arabiassa. Järjestön toimistopäällikkö Viveka Risberg ihmettelee Arlan toimintaa.

– Tämä on vakavaa, koska se rajoittaa ihmisten liikkumisenvapautta. Työn vaihtaminen on mahdotonta, ihminen on sidoksissa työnantajaansa ja koko systeemi on luotu, jotta työnantaja voisi valvoa työntekijöitään, hän sanoo SVT:n haastattelussa.

Swedwatch on närkästynyt varsinkin siitä, että Arlan toiminta tutkittiin jo kymmenen vuotta sitten, jolloin passien takavarikointi nousi esille. Yhtiö lupasi muuttaa käytäntöjään, mutta mitään ei ole tapahtunut.

Arlasta myönnetään tiedot oikeiksi. Yhtiö on noudattanut käytäntöä, joka on tavanomainen monissa Arabian niemimaalla toimivissa yrityksissä. Arlan tiedotuspäällikkö Astrid Gade Nielsen sanoo kuitenkin, että passit on annettu työläisille, jos he ovat esimerkiksi halunneet lähteä matkalle.

SVT:n uutisen tultua julki Arla ilmoitti muuttavansa toimintaansa. Työläiset saavat passinsa takaisin ensi viikosta alkaen. Swedwatch ei luota lupaukseen, sillä Arla antoi saman lupauksen myös kymmenen vuotta sitten, kertoo SVT.